**Eufrasiuksen basilika** (kroatiaksi *Eufrazijeva bazilika*) on roomalais-katolinen basilika Porečissa Kroatiassa. Poikkeuksellisen eheänä säilynyt rakennuskokonaisuus on esimerkki Bysantin valtakunnan varhaiskristillisestä arkkitehtuurista Välimeren alueella. Eufrasiuksen basilikan uskonnollisten rakennusten kokonaisuus liitettiin Unescon maailmanperintöluetteloon vuonna 1997.

Historia ja nykypäivä
---------------------

Eufrasiuksen basilikan sisäänkäynti.
### Rakennusten historia

Ensimmäiset kirkot nykyisen Porečin alueelle rakennettiin 300–500 -luvuilla, kun kaupunki oli nimeltään Parentium roomalaisessa Istrian provinssissa. Eufrasiuksen basilikan varhaisin osa on ajoitettu vuoteen 313.

Nykyinen kirkkorakennus rakennettiin 500-luvulla piispa Eufrasiuksen toimeksiannosta. Samassa yhteydessä kirkon ympärille rakennettiin ryhmä muita rakennuksia: atrium-rakennus, kastekappeli, suuri piispan palatsi ja pieni muistokappeli. Rakennukset koristeltiin Bysantin kultakaudelle tyypillisesti mosaiikeilla, alabasterilla, marmorilla, helmiäisellä ja stukkolla. Myöhemmin rakennuskokonaisuuteen lisättiin *Kanonika*-rakennus 1257, pieni sakasti 1400-luvulla, kellotorni 1500-luvulla ja kaksi pienempää kappelia 1600- ja 1800-luvuilla.

1700-luvulla rakennusryhmä oli huonossa kunnossa ja silloisen piispa Negrin toimeksiannosta kirkkorakennus restauroitiin. Vuonna 1866 romahdusvaarassa oleva atrium rakennettiin suurelta osin uudestaan. 1900-luvulla rakennuskokonaisuutta restauroitiin vuosina 1929–1939. Rakennusten tuorein laajamittainen restaurointi aloitettiin vuosina 1994–1996 ja rakennuksia on restauroitu vähitellen siitä lähtien.

Arkkitehtuuri
-------------

Basilika on nykyisin kiinteä osa Porečin historiallista keskustaa. Rakennuskokonaisuuteen kuuluvat kirkkorakennus, muistokappeli, narteksh-eteishalli, atrium-rakennus, kahdeksankulmion muotoinen kastekappeli ja piispan palatsi. Euphrasiuksen basilika tunnetaan erityisesti rikkaista ja suurelta osin yhtenäisinä säilyneistä mosaiikeistaan.

Katedraalin sisäänkäynti johtaa vanhan tien päälle rakennetun atrium-rakennuksen ja varhaiskristillisille kirkkorakennuksille tyypillisesti narteksh-eteishallin lävitse. Kirkkorakennuksessa on kolme käytävää. Suurta pääkäytävää reunustavat yhdeksän marmoripylvään rivistöjen erottamat sivukäytävät. Kirkkokäytävien seinillä ei ole koristemaalauksia, mutta kirkon apsis on koristeltu mosaiikeilla. Apsista reunustavat marmorista veistetyt penkit.

Kahdeksankulmainen puukattoinen kastekappeli on alun perin rakennettu ennen Euphrasiusta. Piispan palatsirakennus on vain osittain alkuperäisessä kunnossa. Kirkkorakennuksen pohjoispuolella sijaitseva yksikerroksinen rakennus on yhdistetty kirkkorakennukseen kapealla käytävällä. Rakennuksessa piispa otti vastaan sekä kirkollisia että maallisia vieraita.

Kuvagalleria
------------

* Mosaiikki basilikan sisäänkäynnin yläpuolella.Mosaiikki basilikan sisäänkäynnin yläpuolella.
* Atriumin marmoripylväiden koristelussa näkyy bysanttilainen versio korinttilaisista pylväistä.Atriumin marmoripylväiden koristelussa näkyy bysanttilainen versio korinttilaisista pylväistä.
* Vanhan roomalaisen kirkon pylväitä atriumissa.Vanhan roomalaisen kirkon pylväitä atriumissa.
* Näkymä atriumista kastekappeliin ja katedraalin tornille.Näkymä atriumista kastekappeliin ja katedraalin tornille.
* Kirkkorakennuksen keskuskäytävä, taustalla apsis.Kirkkorakennuksen keskuskäytävä, taustalla apsis.
* Ciborium ja kirkon apsis.Ciborium ja kirkon apsis.
* Apsiksen mosaiikkeja. Yllä Jeesus ja kaksitoista apostolia, alla Maria ja lapsi.Apsiksen mosaiikkeja. Yllä Jeesus ja kaksitoista apostolia, alla Maria ja lapsi.
* Yksityiskohta apsiksen mosaiikista. Naismarttyyreja.Yksityiskohta apsiksen mosaiikista. Naismarttyyreja.
* Lattian mosaiikkeja (300-luvulta).Lattian mosaiikkeja (300-luvulta).

Lähteet
-------

1. ↑  UNESCO World Heritage Centre: Episcopal Complex of the Euphrasian Basilica in the Historic Centre of Poreč *whc.unesco.org*. UNESCO World Heritage Centre. Viitattu 30.10.2020. (englanniksi)
2. 1 2 3 4 5  *World Heritage List - Porec (Croatia) - No 809*, s. 16–17. World Heritage Coucil, 1996. Teoksen verkkoversio (PDF) (viitattu 30.10.2020). (englanniksi)
3. ↑  *Periodic Report - Second Cycle - Section II - Episcopal Complex of the Euphrasian Basilica in the Historic Centre of Poreč*. World Heritage Centre, 2014. Teoksen verkkoversio (PDF) (viitattu 30.10.2020). (englanniksi)
4. 1 2 3  The Euphrasian Basilica *www.myporec.com*. My Poreč. Viitattu 30.10.2020. (englanniksi)
5. 1 2 3  Matejčić, Ivan: *Euphrasiana - cathedral in Poreč*. Novigrad: Region of Istria, 2014. ISBN 978-953-8009-00-6. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Eufrasiuksen basilika**.
* Matejčić, Ivan: *Euphrasiana - cathedral in Poreč*. Novigrad: Region of Istria, 2014.  ISBN 978-953-8009-00-6. (englanniksi)
* Poreč - Unescon jäljillä Eufrasiuksen basilikassa. Rantapallo.fi.

KroatiaUnescon maailmanperintökohteet Kroatiassa

* Plitvicen kansallispuisto
* Splitin historiallinen keskusta ja Diocletianuksen palatsi
* Dubrovnikin vanha kaupunki
* Eufrasiuksen basilika Porečissa
* Trogirin historiallinen keskusta
* Pyhän Jaakobin katedraali Šibenikissä
* Stari Gradin tasanko
* Stećakin hautakivet
* Venetsian tasavallan linnoitteet Zadarissa ja Pyhän Nikolaoksen merilinnoitus
* Kroatian alueen pyökkimetsät